Fid-19 ta' Ġunju 2015, il-Kunsill ikkonferma li r-Renju Unit qabeż data ta' skadenza stabbilita biex inaqqas id-defiċit tiegħu għal inqas minn 3% tal-PDG, il-valur ta' referenza tal-UE għad-defiċits tal-gvern. Il-Kunsill sab li ma tteħditx biżżejjed azzjoni mir-Renju Unit b'reazzjoni għal rakkomandazzjoni li huwa ħareġ f'Diċembru 2009. Għalhekk huwa ħareġ rakkomandazzjoni ġdida taħt il-proċedura ta' defiċit eċċessiv dwar il-miżuri korrettivi li għandhom jittieħdu. B'hekk, għas- sena finanzjarja 2016-17 , il-Kunsill estenda b'sentejn id-data ta' skadenza stabbilita għar-Renju Unit biex inaqqas id-defiċit tiegħu għal inqas minn 3% tal-PDG . (Is-snin finanzjarji tar-Renju Unit itulu mill-1 ta' April sal-1 ta' April.) Tnaqqis fid-defiċit Il-Kunsill sab li, minkejja programm ta' konsolidazzjoni fiskali implimentat sa mill-2010, ir-Renju Unit ma kienx ikkoreġa d-defiċit tiegħu sad-data ta' skadenza meħtieġa tal-2014-15. Wara li laħaq il-qofol fl-2009-10, il-baġit nominali waqa' għal 7.7% tal-PDG fl-2011-12, u mbagħad għal 7.6% fl-2012-13, 5.9% fl-2013-14 u 5.2% fl-2014-15. Sa mill-2009-10, id-dejn gross ġenerali tal-gvern baqa' b'mod kontinwu 'l fuq minn 60% tal-PDG, il-valur ta' referenza tal-UE għad-dejn tal-gvern. It-tbassir għar-rebbiegħa 2015 tal-Kummissjoni jipprevedi li l-proporzjon tad-dejn għall-PDG ser ikompli jiżdied b'mod marġinali, għalkemm l-interventi tas-settur finanzjarju jistgħu jkollhom effett pożittiv. Estensjoni ta' sentejn Il-Kunsill sab li l-għoti ta' sena addizzjonali lir-Renju Unit biex jikkoreġi d-defiċit tiegħu, li hija r-regola ġenerali taħt il-proċedura ta' defiċit eċċessiv, ikun jinvolvi wisq sforz. Dan ikun jirrikjedi aġġustament fid-defiċit nominali ta' 2.2% tal-PDG u l-implimentazzjoni ta' miżuri addizzjonali fi skeda ta' żmien stretta. Dan ikollu impatt negattiv b'mod sinifikanti fuq it-tkabbir ekonomiku. Għaldaqstant, il-Kunsill għażel li jagħti sentejn, u rrakkomanda miri ta' defiċit nominali ta' 4.1% tal-PDG fl-2015-16 u 2.7% tal-PDG fl-2016-17. Dawn għandhom ikunu konsistenti ma' titjib fil-bilanċ strutturali ta' 0.5% tal-PDG fl-2015-16 u 1.1% fl-2016-17. Il-Kunsill stabbilixxa l-15 ta' Ottubru 2015 bħala data ta' skadenza biex tittieħed azzjoni effettiva. Data ta' skadenza diġà estiża Ir-Renju Unit kien soġġett għal proċedura ta' defiċit eċċessiv sa minn Lulju 2008, meta l-Kunsill inizjalment talab biex id-defiċit jiġi kkoreġut sas-sena finanzjarja 2009-10. Madankollu, l-effetti kkombinati tat-tnaqqis fir-ritmu ekonomiku u tal-miżuri ta' stimolu fiskali adottati b'reazzjoni għal dan it-tnaqqis wassal għal deterjorament sostanzjali tal-pożizzjoni baġitarja tar-Renju Unit. F'April 2009, il-Kunsill estenda d-data ta' skadenza għall-korrezzjoni b'erba' snin, u f'Diċembru 2009 b'sena oħra, għas-sena finanzjarja 2014-15. Minħabba li r-Renju Unit mhux membru taż-żona tal-euro, ma jistax jingħata sanzjonijiet taħt il-proċedura ta' defiċit eċċessiv. Ara l-paġna tal-laqgħa